8 OKTOBER – Afrikanergeskiedenis
1811 – George kom tot stand
Die dorp George kom tot stand. Dertig erwe word op hierdie dag per publieke veiling verkoop. George was aanvanklik 'n distrik van Swellendam. Die distrik was egter baie groot en om hierdie rede het graaf Caledon, die Kaapse goewerneur, toestemming aangevra om die Kolonie se distrikte te vermeerder. Op 23 April 1811 het Caledon as goewerneur die gebied as afsonderlike drosdy verklaar. Gedurende Junie 1811 is begin om die dorp uit te lê en op hierdie dag is die eerste erwe verkoop.
1853 – Ontdek spoelgoud
Pieter Jacob Marais ontdek spoelgoud in die Jukskeirivier.
1900 – Anglo-Boereoorlog: Geveg by Ficksburg
1900 – Anglo-Boereoorlog: Skermutseling by Ventersburgstasie, OVS.
1936 – Die eerste uitgawe van die Kaapstadse middagblad Die Suiderstem verskyn as lyfblad van die Verenigde Party
1948 – Mev. Rachel Steyn gehuldig
Op hierdie dag is Rachel Isabelle Steyn (gebore Fraser) weduwee van pres. MT Steyn, in die Bloemfonteinse stadsaal op 'n byeenkoms wat spesiaal deur die FAK gereël is, gehuldig. Tussen 2 en 18 September 1948 was sy na Nederland – as spesiale afgesant van Suid-Afrika – om ons land se geskenke persoonlik aan koningin Wilhelmina na haar vyftig bewindsjare, te gaan oorhandig toe sy vir haar dogter Juliana plek gemaak het. Die paleisbesoek was rustig, vol heimwee, 'n intieme oomblik tussen twee waardige, bejaarde vroue. Die geskenke was 'n adres in 'n kiaatkissie, met 'n inskripsie in goud en 'n goue sleutel, 'n tafeltjie met 'n blad van Suid-Afrikaanse gesteentes en ook 'n mantel van volstruisvere. Maar in Bloemfontein was 'n volkskare byeen. Kinders het Voortrekkerdrag gedra. Optogte, vlae en blommeversierings het die verrigtinge gekenmerk. Totius het 'n lofrede uitgespreek, CR Swart het namens die owerheid, mev. CM Fourie namens die Oranje-Vrouevereniging en mev. Tibbie Visser namens die vroue 'n woord van dank gespreek en 'n geskenk oorhandig – 'n besondere borsspeld van platina in die patroon van die Vrystaatse wapen en met saffiere, robyne, goud, diamante en emalje versier. Sy het ook R4 000 ontvang om die Vrouemonument en Oorlogsmuseum mee in stand te help hou. Haar antwoord is in doodse stilte aangehoor. Dankbaarheid en hartseer het mekaar afgewissel. Die 83-jarige vrou het die Afrikaner opnuut gebind en besiel – hom as volk trots laat staan en gelowig-nederig laat buig. Waarlik, die FAK het 'n besondere taak op waardige wyse vervul en die politieke oorwinning van Mei 1948 van 'n noodsaaklike, afgeronde kultuurbegeleiding voorsien.
1903 – Mikro (die skuilnaam van Christoffel Hermanus Kühn), bekende skrywer († 17 April 1968)
1982 – Sias Reynecke, sanger en liedjieskrywer (Groep Twee) (* 23 April 1940)
Sias Reinecke was 'n legendariese Afrikaanse sanger wat ook deel van die sanggroep Groep Twee was. Hy is bekend vir treffers soos "Sproeitjies", "Die Seewind Bring Heimwee", "Klein Karoo", "Dink Jy Darem Nog aan My" en "Wie Sal Kom Nagsê".